b'\n_START_ARTICLE_\nTorgu Apostel Johannese kirik\n_START_PARAGRAPH_\nTorgu Apostel Johannese kirik on EA\xc3\x95K kirik ja asub Saaremaal S\xc3\xb5rve poolsaarel Iide k\xc3\xbclas.\n_START_SECTION_\nKirikuhoone\n_START_PARAGRAPH_\nKirikuhoone ehitati Riia arhitekt Heinrich Scheeli t\xc3\xbc\xc3\xbcpprojekti alusel. Paekivist viiekupliline kirik p\xc3\xbchitseti apostel Johannese auks 1. septembril 1873 Riia ja Miitavi \xc3\xbclempiiskop Venjamini poolt. _NEWLINE_1944. aasta\xc2\xa0s\xc3\xbcgisel sai kirik m\xc3\xbcrsutabamuse tagaj\xc3\xa4rjel r\xc3\xa4ngalt kannatada ja on t\xc3\xa4nap\xc3\xa4eval varemeis. Eesti Apostliku-\xc3\x95igeusu Kirik alustas 2017. aastal kiriku \xc3\xbcmbruses hooldust\xc3\xb6id ja kavandab sinna infotahvli paigaldust.\n_START_SECTION_\nKogudus\n_START_PARAGRAPH_\nTorgu \xc3\xb5igeusu kogudus Saaremaal eraldus usuvahetusliikumise k\xc3\xa4igus Tiirimetsa kogudusest 1849. aastal. Torgu riigim\xc3\xb5isast eraldati kogudusele \xc3\xbcle 100 hektari maad. 1866. aastal valmis kogudusemaja. Torgu koguduses oli 1850. aastal 341 liiget. P\xc3\xa4rast s\xc3\xb5da p\xc3\xbc\xc3\xbcti kogudust taastada. 1948. aastal kirjutas Saaremaa praost Viktor Lind V\xc3\x95KNi usuasjade volinikule, et Torgu \xc3\xb5igeusklikud paluvad taasavada kogudus ning kasutusele v\xc3\xb5tta s\xc3\xa4ilinud kogudusemaja koos k\xc3\xb5rvalhoonetega. Volinik selleks luba ei andnud. Koguduse hooned anti \xc3\xbcle N\xc3\xb5ukogude piirivalvele.'